CELEX: 52021PC0053
Language: fi
Date: 2021-02-11
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Yhdistyneelle kuningaskunnalle soveltaa Pohjois-Irlannin osalta yhteisestä arvonlisäverojärjestelmästä annetun direktiivin 2006/112/EY 16 ja 168 artiklasta poikkeavaa erityistoimenpidettä

EUROOPAN KOMISSIO
            Bryssel 11.2.2021
            COM(2021) 53 final
            2021/0030(NLE)
            Ehdotus
            NEUVOSTON TÄYTÄNTÖÖNPANOPÄÄTÖS 
            luvan antamisesta Yhdistyneelle kuningaskunnalle soveltaa Pohjois-Irlannin osalta yhteisestä arvonlisäverojärjestelmästä annetun direktiivin 2006/112/EY 16 ja 168 artiklasta poikkeavaa erityistoimenpidettä
            
               
         
         
            
               PERUSTELUT
            
            
               
                  Yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY
                     1
                  , jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
               
            
            
               Yhdistynyt kuningaskunta erosi Euroopan unionista 31. tammikuuta 2020. Erosopimuksen
                  2
                mukaisesti se on nykyisin EU:n ulkopuolinen maa.
            
            
               EU:n alv-lainsäädäntöä ei ole 1. tammikuuta 2021 alkaen sovellettu Yhdistyneessä kuningaskunnassa. Erosopimukseen kuuluvan Irlantia/Pohjois-Irlantia koskevan pöytäkirjan
                  3
               , jäljempänä ’pöytäkirja’, perusteella Pohjois-Irlanti kuuluu kuitenkin edelleen tavaroita koskevan EU:n alv-lainsäädännön piiriin, jotta vältetään tiukka rajavalvonta Irlannin ja Pohjois-Irlannin välillä. Sen sijaan palvelujen osalta Pohjois-Irlannin katsotaan olevan yhdessä muun Yhdistyneen kuningaskunnan kanssa EU:n ulkopuolella.
            
            
               Tämä johtaa väistämättä kaksinkertaiseen tai sekamuotoiseen alv-järjestelmään Pohjois-Irlannissa, sillä siellä sijaitsevien tavaroiden luovutuksiin, yhteisöhankintoihin ja tuontiin sovelletaan yhdenmukaistettuja EU:n sääntöjä alv-direktiivin V osastossa säädettyjen, verollisten liiketoimien paikkaa koskevien sääntöjen mukaisesti, kun taas siellä suoritettuihin palveluihin ei sovelleta EU:n alv-järjestelmää.
            
            
               
                  Tämän vuoksi alv-direktiivin 395 artiklan 1 kohdan mukaisen poikkeuksen myöntäminen on tarpeen, jotta Pohjois-Irlannissa voidaan edelleen soveltaa erityistä alv-järjestelyä, jonka mukaan sovelletaan työsuhdeautojen polttoainemenoista kannettavaa vähennyskelvotonta arvonlisäveroa koskevia kiinteämääräisiä toimenpiteitä, jotka poikkeavat alv-direktiivissä vahvistetuista yleisistä säännöistä.
               
            
            
               Yhdistynyt kuningaskunta on pyytänyt kirjeessään, jonka komissio on kirjannut saapuneeksi 27. marraskuuta 2020, lupaa jatkaa alv-direktiivin 16 ja 168 artiklasta poikkeavan toimenpiteen soveltamista. Komissio antoi alv-direktiivin 395 artiklan 2 kohdan mukaisesti Yhdistyneen kuningaskunnan pyynnön tiedoksi jäsenvaltioille 10. joulukuuta 2020 päivätyllä kirjeellä. Komissio ilmoitti 11. joulukuuta 2020 päivätyllä kirjeellä Yhdistyneelle kuningaskunnalle, että sillä on kaikki pyynnön arvioimiseen tarpeellisiksi katsomansa tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Alv-direktiivin 168 artiklassa säädetään, että verovelvollisella on oikeus vähentää arvonlisävero, joka kannetaan verollisia liiketoimia varten tehdyistä hankinnoista. Saman direktiivin 16 artiklan mukaan yrityksen liikeomaisuuteen kuuluvan tavaran ottaminen verovelvollisen omaan tai henkilöstönsä yksityiseen käyttöön on rinnastettava vastikkeelliseen tavaroiden luovutukseen, jos tavara tai sen ainesosat ovat oikeuttaneet arvonlisäveron täyteen tai osittaiseen vähennykseen. Tämä järjestelmä antaa mahdollisuuden periä takaisin verovelvollisen alun perin vähentämä arvonlisävero, kun on kyse yksityiskäyttöön otetuista tavaroista.
            
            
               Kun kyseessä ovat työsuhdeautot, joita käytetään osittain yksityisiin tarkoituksiin (muuhun kuin yrityskäyttöön), yksityistä käyttöä koskevien kustannusten määrittäminen ja verottaminen edellä mainittujen sääntöjen mukaisesti on usein vaikeaa.
            
            
               Yhdistyneessä kuningaskunnassa onkin sovellettu työsuhdeautojen yksityiskäyttöön auton iskutilavuuteen ja polttoainetyyppiin perustuvaa erityistä kiinteämääräisen veron järjestelmää, joka on sallittu luvan antamisesta Yhdistyneelle kuningaskunnalle soveltaa vakiokantaa yritysautojen polttoainemenoista kannettavaan vähennyskelvottomaan arvonlisäveroon 21 päivänä heinäkuuta 1986 tehdyn neuvoston päätöksen 86/356/ETY
                  4
                nojalla.
            
            
               Tämä alkuperäinen poikkeus kumottiin ja korvattiin luvan antamisesta Yhdistyneelle kuningaskunnalle ottaa käyttöön jäsenvaltioiden liikevaihtoverolainsäädännön yhdenmukaistamisesta annetun direktiivin 77/388/ETY 5 artiklan 6 kohdasta ja 11 artiklan A kohdan 1 alakohdan b alakohdasta poikkeavalla erityistoimenpiteellä 25 päivänä syyskuuta 2006 tehdyllä neuvoston päätöksellä 2006/659/EY
                  5
               , jolla otetaan käyttöön auton hiilidioksidipäästöjen määrään perustuva yksityiskäytön kiinteämääräinen verotus. Viimeksi mainittu neuvoston päätös korvattiin puolestaan 17 päivänä marraskuuta 2015 annetulla neuvoston täytäntöönpanopäätöksellä (EU) 2015/2109
                  6
               , jonka voimassaolo päättyy 31. joulukuuta 2018. Toimenpiteen voimassaoloa jatkettiin edelleen 31. joulukuuta 2020 asti 4 päivänä joulukuuta 2018 annetulla neuvoston täytäntöönpanopäätöksellä (EU) 2018/1918
                  7
               .
            
            
               Tämä järjestelmä perustuu siihen, että auton päästöjen ja polttoaineenkulutuksen välillä on suora yhteys niin, että suurempi päästömäärä tarkoittaa suurempaa polttoaineenkulutusta. Päästömäärien perusteella lasketaan polttoaineenkulutus kilometriä kohden, mihin lisätään yksityiskäytön kilometrimäärien keskiarvo, joka määritetään välittömän verotuksen tietojen ja polttoaineen vähittäismyyntihinnan perusteella. Tämän tuloksena yksityiskäytöstä maksetaan ajoneuvon yksityiskäytöstä kannettavan arvonlisäveron määrää vastaava summa. Järjestelmä on valinnainen, joten verovelvolliset voivat päättää olla vähentämättä arvonlisäveroa polttoaineestaan. Vaihtoehtoisesti he voivat pitää tarkkaa kirjaa ajokilometreistä todisteeksi ja yksityiskäytön kilometrimäärän laskemiseksi.
            
            
               Yhdistynyt kuningaskunta esitti pyynnössään selityksen poikkeustoimenpiteen toimivuudesta. Yhdistyneen kuningaskunnan mukaan on todettu, että järjestelmällä saadaan vero määritettyä täsmällisesti, ja se on johtanut huomattavaan yksinkertaistamiseen sekä yritysten että verohallinnon kannalta. Yhdistynyt kuningaskunta toteaa myös, että se takaa verovelvollisille oikeusvarmuuden tarjoamalla yksinkertaistetun menettelyn, jolla arvonlisävero voidaan määrittää auton yksityiskäyttöön liittyvistä polttoainemenoista. 
            
            
               
                  Tällä perusteella Yhdistynyt kuningaskunta on pyytänyt lupaa jatkaa poikkeuksen soveltamista Pohjois-Irlannin osalta 1. tammikuuta 2021 asti. Poikkeuksen olisi oltava voimassa vain 31. joulukuuta 2023 asti, jotta voidaan arvioida, kuvastaako kiinteämääräinen järjestely yhä oikealla tavalla yritys- ja yksityiskäytön välistä kokonaissuhdetta.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               Alv-direktiivin 176 artiklassa säädetään, että neuvosto määrittää, mistä kustannuksista arvonlisäveroa ei voida vähentää. Ennen kuin neuvosto on päättänyt asiasta, jäsenvaltiot saavat mainitun artiklan nojalla jatkaa 1. tammikuuta 1979 voimassa olleiden poikkeusten soveltamista. Sen vuoksi voimaan on jäänyt useita säännöksiä, joilla rajoitetaan henkilöautoihin liittyvää arvonlisäveron vähennysoikeutta. 
            
            
               
                  Sen estämättä, mitä vähennysoikeusrajoituksen piiriin kuuluvien menojen luokkia koskevien sääntöjen vahvistamisesta tehdyissä aiemmissa aloitteissa esitetään
                     8
                  , tällainen poikkeus on asianmukainen siihen asti, kun nämä säännöt on yhdenmukaistettu EU:n tasolla.
               
            
         
         
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Alv-direktiivin 395 artikla.
               
            
            
               •Toissijaisuusperiaate (jaetun toimivallan osalta) 
            
            
               
                  Kun otetaan huomioon ehdotuksen perustana oleva alv-direktiivin säännös, ehdotus kuuluu unionin yksinomaiseen toimivaltaan. Sen vuoksi toissijaisuusperiaatetta ei sovelleta.
               
            
            
               •Suhteellisuusperiaate
            
            
               
                  Päätös koskee Yhdistyneelle kuningaskunnalle sen omasta pyynnöstä annettavaa Pohjois-Irlantia koskevaa lupaa, eikä siihen liity velvollisuuksia.
               
               
                  Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen eli siihen nähden, että tarkoituksena on yksinkertaistaa arvonlisäveron kantamisessa käytettävää menettelyä. Siinä ei ylitetä sitä, mikä on tarpeen arvonlisäveron kantamisen yksinkertaistamiseksi tietyllä alalla.
               
               
                  Järjestelmä on edelleen verovelvollisille valinnainen.
               
            
            
               •Sääntelytavan valinta
            
            
               
                  Alv-direktiivin 395 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston päätös on parhaiten soveltuva toimintatapa myös sen vuoksi, että se voidaan osoittaa erikseen.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Tämä ehdotus perustuu Yhdistyneen kuningaskunnan Pohjois-Irlannin osalta esittämään pyyntöön ja koskee ainoastaan kyseistä aluetta.
               
            
            
               •Asiantuntijatiedon keruu ja käyttö
            
            
               
                  Ulkopuolisia asiantuntijoita ei ole tarvittu.
               
            
            
               •Vaikutustenarviointi
            
            
               
                  Ehdotetun päätöksen tarkoituksena on yksinkertaistaa arvonlisäveron kantamista osittain muussa kuin yrityskäytössä olevien työsuhdeautojen polttoainemenojen osalta, ja sillä on sen vuoksi todennäköisesti myönteisiä vaikutuksia.
               
               
                  Ehdotettu päätös vähentää hallinnollista taakkaa ja säännösten noudattamisesta aiheutuvia kustannuksia niiden verovelvollisten osalta, jotka haluavat käyttää tätä järjestelmää, koska ajokilometreistä ei tarvitse pitää tarkkaa kirjaa kunkin työsuhdeauton osalta arvonlisäverotusta varten. Tällaiset kirjaamisvaatimukset ovat todennäköisesti aikaavieviä, ja ne aiheuttavat suhteellisen pieneen veromäärään nähden usein huomattavan hallinnollisen taakan. Yksinkertaistamismenetelmällä vähennetään myös veroviranomaisten taakkaa, sillä näiden olisi muuten tarkastettava lukuisia yksittäisiä tilanteita.
               
               
                  Koska poikkeuksen soveltamisala on suppea ja sen voimassaoloaika rajallinen, vaikutukset ovat joka tapauksessa vähäisiä.
               
            
         
         
            
               4.TALOUSARVIOVAIKUTUKSET
            
            
               Ehdotuksella ei ole kielteisiä vaikutuksia unionin talousarvioon.
            
            
               Tässä yhteydessä muistutetaan, että Pohjois-Irlannissa verotettavista liiketoimista saatavia tuloja ei pöytäkirjan 8 artiklan toisen kohdan mukaisesti makseta EU:lle. 
            
            
               5.LISÄTIEDOT
            
            
               
                  Ehdotus sisältää raukeamislausekkeen; poikkeuksen voimassaolo päättyy ilman eri toimenpiteitä 31. joulukuuta 2023.
               
            
            
               2021/0030 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Yhdistyneelle kuningaskunnalle soveltaa Pohjois-Irlannin osalta yhteisestä arvonlisäverojärjestelmästä annetun direktiivin 2006/112/EY 16 ja 168 artiklasta poikkeavaa erityistoimenpidettä
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  9
                ja erityisesti sen 395 artiklan 1 kohdan ensimmäisen alakohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Yhdistynyt kuningaskunta erosi Euroopan unionista 31 päivänä tammikuuta 2020 Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen, jäljempänä ’erosopimus’, perusteella. Näin ollen arvonlisäveroa, jäljempänä ’alv’, koskevaa unionin lainsäädäntöä ei enää sovelleta Yhdistyneeseen kuningaskuntaan eikä Yhdistyneessä kuningaskunnassa.
            
            
               (2)Irlantia/Pohjois-Irlantia koskevan pöytäkirjan, jäljempänä ’pöytäkirja’, joka on erosopimuksen erottamaton osa, 8 artiklan mukaisesti Pohjois-Irlannissa sovelletaan tavaroiden osalta edelleen unionin arvonlisäverolainsäädäntöä
                  10
               .
            
            
               (3)Tämän vuoksi Yhdistyneessä kuningaskunnassa verovelvollisiin ja tiettyihin oikeushenkilöihin, jotka eivät ole verovelvollisia, sovelletaan edelleen unionin arvonlisäverolainsäädäntöä tavaraliiketoimien osalta Pohjois-Irlannissa.
            
            
               (4)Direktiivin 2006/112/EY 168 artiklan mukaan verovelvollisella on oikeus vähentää verollisia liiketoimia varten tehdyistä hankinnoista kannettu arvonlisävero. Direktiivin 16 artiklan mukaan yrityksen liikeomaisuuteen kuuluvan tavaran ottaminen verovelvollisen omaan tai tämän henkilöstön yksityiseen käyttöön on kuitenkin rinnastettava vastikkeelliseen tavaroiden luovutukseen, jos tavara tai sen ainesosat ovat oikeuttaneet arvonlisäveron täyteen tai osittaiseen vähennykseen. Järjestelmä antaa mahdollisuuden periä takaisin verovelvollisen alun perin vähentämä arvonlisävero, kun on kyse yksityiskäyttöön otetuista tavaroista. 
            
            
               (5)Yhdistyneelle kuningaskunnalle annettiin neuvoston päätöksellä 2006/659/EY
                  11
                lupa soveltaa 31 päivään joulukuuta 2015 erityistä toimenpidettä, jäljempänä ’erityistoimenpide’, jolla määritetään sellaisten työsuhdeautojen polttoainemenoista kannettavan vähennyskelvottoman arvonlisäveron kiinteämääräinen osuus, jotka eivät ole yksinomaan yrityskäytössä. Verovelvollisille vapaaehtoisen erityistoimenpiteen perusta on auton hiilidioksidipäästöjen määrä, koska päästöt ja polttoaineenkulutus korreloivat suhteessa toisiinsa ja näin ollen myös suhteessa polttoainemenoihin.
            
            
               (6)Yhdistyneelle kuningaskunnalle annettiin neuvoston täytäntöönpanopäätöksellä (EU) 2015/2109
                  12
                lupa jatkaa erityistoimenpiteen soveltamista 31 päivään joulukuuta 2018. Toimenpiteen voimassaoloa jatkettiin edelleen 31 päivään joulukuuta 2020 4 päivänä joulukuuta 2018 annetulla neuvoston täytäntöönpanopäätöksellä (EU) 2018/1918
                  13
               .
            
         
         
            
               (7)Yhdistynyt kuningaskunta on pyytänyt kirjeessään, jonka komissio on kirjannut saapuneeksi 27 päivänä marraskuuta 2020, lupaa jatkaa toimenpiteen soveltamista Pohjois-Irlannin osalta 1 päivään tammikuuta 2021. Pyyntöön sisältyi selvitys erityistoimenpiteen toimivuudesta. 
            
            
               (8)Komissio toimitti Yhdistyneen kuningaskunnan esittämän pyynnön jäsenvaltioille 10 päivänä joulukuuta 2020 päivätyllä kirjeellä. Komissio ilmoitti Yhdistyneelle kuningaskunnalle 11 päivänä joulukuuta 2020 päivätyllä kirjeellä, että sillä oli kaikki hakemuksen arviointia varten tarvittavat tiedot.
            
            
               (9)Yhdistyneen kuningaskunnan mukaan erityistoimenpiteen ansiosta on saatu käyttöön sekä verovelvollisten että veroviranomaisen kannalta tehokas yksinkertaistettu menettely arvonlisäveron kantamiseksi osittain yksityiskäytössä olevien työsuhdeautojen polttoainemenoista. Sen vuoksi on aiheellista, että Yhdistyneelle kuningaskunnalle annetaan lupa jatkaa erityistoimenpiteen soveltamista Pohjois-Irlannin osalta.
            
            
               (10)Poikkeuksen olisi oltava voimassa vain 31 päivään joulukuuta 2023, sillä on tarpeen arvioida säännöllisesti, kuvastaako kiinteämääräinen järjestely yhä oikealla tavalla yritys- ja yksityiskäytön välistä kokonaissuhdetta.
            
            
               (11)Pohjois-Irlannissa verotettavista liiketoimista saatavia tuloja ei pöytäkirjan 8 artiklan toisen kohdan mukaisesti makseta EU:lle. Tämän vuoksi erityistoimenpide ei vaikuta arvonlisäverosta kertyviin unionin omiin varoihin,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Direktiivin 2006/112/EY 16 ja 168 artiklasta poiketen Yhdistyneellä kuningaskunnalla on Pohjois-Irlannin osalta lupa vahvistaa yksityiskäytössä olevien työsuhdeautojen polttoainemenoihin liittyvän arvonlisäveron osuus kiinteämääräisesti 31 päivään joulukuuta 2023 asti.
            
            
               2 artikla
            
            
               Edellä 1 artiklassa tarkoitettu veron osuus ilmoitetaan polttoaineenkulutusta kuvaavina kiinteinä määrinä, jotka on vahvistettu ajoneuvotyypin hiilidioksidipäästöjen perusteella. Yhdistyneen kuningaskunnan on tarkistettava kyseisiä kiinteitä määriä Pohjois-Irlannin osalta vuosittain keskimääräisten polttoainekustannusten muutosten huomioon ottamiseksi. 
            
            
               3 artikla
            
            
               Tähän päätökseen perustuva järjestelmä on verovelvollisille vapaaehtoinen. 
            
            
               4 artikla
            
            
               Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle Pohjois-Irlannin osalta.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1.
               
               
                  
                     (2)
                  
                        Neuvoston sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä (EUVL C 384 I, 12.11.2019, s. 1).
               
               
                  
                     (3)
                  
                        EUVL C384 I of 12.11.2019, s. 92.
               
               
                  
                     (4)
                  
                        EYVL L 212, 2.8.1986, s. 35.
               
               
                  
                     (5)
                  
                        EUVL L 272, 3.10.2006, s. 15.
               
               
                  
                     (6)
                  
                        EUVL L 305, 21.11.2015, s. 49–50. 
               
               
                  
                     (7)
                  
                        EUVL L 311, 7.12.2018, s. 30–31.
               
               
                  
                     (8)
                  
                        KOM(2004) 728 lopullinen – Ehdotus neuvoston direktiiviksi direktiivin 77/388/ETY muuttamisesta arvonlisäverovelvoitteiden yksinkertaistamiseksi (EUVL C 24, 29.1.2005, s. 10), joka peruutettiin 21. toukokuuta 2014 (EUVL C 153, 21.5.2014, s. 3). 
               
               
                  
                     (9)
                  
                        EUVL L 347, 11.12.2006, s. 1.
               
               
                  
                     (10)
                  
                        Edellyttäen, että pöytäkirjan 8 artiklan soveltamista jatketaan pöytäkirjan 18 artiklassa tarkoitetulla demokraattisella suostumuksella.
               
               
                  
                     (11)
                  
                        Neuvoston päätös 2006/659/EY, tehty 25 päivänä syyskuuta 2006, luvan antamisesta Yhdistyneelle kuningaskunnalle ottaa käyttöön jäsenvaltioiden liikevaihtoverolainsäädännön yhdenmukaistamisesta annetun direktiivin 77/388/ETY 5 artiklan 6 kohdasta ja 11 artiklan A kohdan 1 alakohdan b alakohdasta poikkeava erityistoimenpide (EUVL L 272, 3.10.2006, s. 15).
               
               
                  
                     (12)
                  
                        Neuvoston täytäntöönpanopäätös (EU) 2015/2109, annettu 17 päivänä marraskuuta 2015, luvan antamisesta Yhdistyneelle kuningaskunnalle soveltaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 168 a artiklasta poikkeavia toimenpiteitä (EUVL L 305, 21.11.2015, s. 49). 
               
               
                  
                     (13)
                  
                        Neuvoston täytäntöönpanopäätös (EU) 2018/1918, annettu 4 päivänä joulukuuta 2018, luvan antamisesta Yhdistyneelle kuningaskunnalle soveltaa yhteisestä arvonlisäverojärjestelmästä annetun direktiivin 2006/112/EY 16 ja 168 artiklasta poikkeavaa erityistoimenpidettä (EUVL L 311, 7.12.2018, s. 30).